ཇག་མེའི་མདོས་སྤྱིར་བཏང་གི་ཟིན་བྲིས།།
ཇག་མེའི་མདོས་སྒེར་པ་ནི་ཤེས་དཀའ་བས་སྡེ་བརྒྱད་སྒེར་མདོས་ལ་མཉེས་ནས་བྱེད་ན། མདོས་བྲག་དམར་སྟེང་འཁར་སྟབས་རྩེར་གཏོར་ཆུང་དབྱིབས་ཤམ་ཟུར་གསུམ་རྩེ་ཟླུམ་མདུན། ཐེབ་རིལ་ཅན་ལ་གཤན་པ་གསུམ། དཔངས་མཐོའི་གཏོར་ཆུང་གང་གྲུབ་ཀྱི་ཕྲེང་བ་ཐེབ་རིལ་བཅས་ཀྱིས་སྐོར་བ། གདུགས་འོག་མདོས་ཤིང་ལ་མཉེས་པའི་སྐུ། ཁང་བུའི་ཚབ་ཁྱུང་ཚང་ལེགས་འདྲ་སྟེ་རང་རེའི་གཟིམས་མགོན་གྱི་གཡས་ཇག་མེ་གཡོན་དུད་སོལ་ཡིན་པའི་ཇག་མེ་ལ་ཡང་དེ་བཞིན་སྣང་སྟེ་མདོར་ན་བཙན་ཕལ་ལ་ཁྱུང་ཚང་བྱེད་འདྲ་ལ། སྡེ་བརྒྱད་ལྟ་བུར་ཡང་འགའ་རེར་ཁྱུང་ཚང་། འགའ་རེར་ཁང་བུ་འོས་པ་སོགས་ཀྱི་བབས་རྩི་རྒྱུ་གཅིག་ཡོད་འདྲ་ཞེས་སོ། །གཞན་མཆོད་གཏོར་ཁྲམ་རིས་མ་ཡིན་ཅིང་། མདོས་མདུན་གཏོར་མཆོད་ཆང་ཁྲག་མར་མེ་གླུད་སྒྲིག་ལུགས་སོགས་སྡེ་བརྒྱད་ཀྱིས་འགྲེ། མདའ་ཕུར་ནས་རྟ་སོགས་སྲོག་རྟེན་ཚེ་རྟེན་སོགས་སྒྲིགས་ཆོག་གམ་སྟེ་བརྟག་གོ །གཞན་གཏོར་བསྔོས་གཏོར་མ་ཟོར་གཏོར་སོགས་སྒྲིག་ལུགས་དཔལ་ཆེན་དང་སྡེ་བརྒྱད་ཀྱིས་འགྲེ།། ༈ མདོས་ཆོག་གཏོང་ས་ནི། སྡེ་བརྒྱད་སྒོས་མདོས་བཞིན་སྒེར་གསོལ་རྫོགས་མཚམས་སམ་བཟློག་འགྱུར་མགོ་ཚུན། དེ་ནས་ཇག་མེའི་ཆོ་ག་རྒྱས་པ་གཅིག་རྗེས་མདོས་ལ་ནམ་མཛོད་སྔོན་རབས་སྔོན་ཚེ་རྒྱ་མཚོ། ལྷ་ཆེན་ལ་འདོད་གཟུགས་སོགས་སྤྱན་འདྲེན་འདུག་པའི་ཚབ་དེར། ཞང་ཞུང་ལི་མོན་ཐིམ་ཡུལ་ནས། །སྲོག་བདག་ཨབ་བསེ་ཆེན་པོ་ནི། །འགུགས་སྒྲོལ་སྲོག་གཅོད་གཤན་པར་བཅས། །གསང་བ་མདོས་ལ་སྤྱན་འདྲེན་ནོ། །ཞེས་པའོ། །ང་ནི་དཔལ་ཆེན་ནས་སྡེ་བརྒྱད་སོ་སོའི་གྱེར་ཚུན་ཤར་རེ། སྔགས་དྲུག་ཕྱག་དྲུག་གར་བྱེད་ཀྱང་སྒེར་མདོས་བཞིན། ཇག་མེའི་གྱེར་ཕ་མ་སོགས་ལས་འཕྲོས་པ་གཅིག་གསར་དུ་དགོས་འདྲ། སྐུལ་གཏོང་སར་ཇག་མེ་རང་སྐུལ་གཏོང་དགོས་ཏེ་ལྷ་ཆེན་གྱི་སྐུལ་བྱང་ཚབ་ཏུའོ། །དེ་མན་མདོས་སྐྱེལ། ཟོར་རྒྱག་བསྡུ་ཆོག་ལྷ་ཆེན་ཇི་ལྟ་བའོ།། ཇག་མེའི་མཆོད་གཏོར་སོགས་ནི་གཏོར་མའི་གྲས་སུ་ཤེས། འདི་ལ་དོགས་གཅོད་ཀྱི་བརྗེད་བྱང་གཞན་མེད།། །།སྤར་བྱང་སྨོན་ཚིག ཤིས་པར་གྱུར་ཅིག་ཕུལ་བྱུང་རྣམ་དཀར་གྱི། །ལེགས་བྱས་ཟླ་བའི་འོད་དཀར་བསིལ་རྡུལ་གྱིས། །མ་རིག་མུན་སྟུག་གདུང་བ་གཏན་བཅོམ་ནས། །རྣམ་མཁྱེན་ཉམས་དགའི་གྲོང་གི་དཔལ་སྤྱོད་ཤོག །ལེགས་བྱས་སྣང་བའི་ཕོ་ཉའི་ཁྱུང་སྔོན་སྐྱེས། །དད་སྟོབས་མཐོ་རིས་འཛིན་གྱིས་ཉེར་དྲངས་པས། །མཁྱེན་གཉིས་འོད་སྟོང་འབར་བའི་ཕྲིན་ལས་ཀྱིས། །ཕན་བདེའི་འདབ་སྟོང་རྒོད་པའི་དགེ་མཚན་རྨད། །བསོད་ནམས་བྱེ་བའི་ཆུ་གཏེར་སྙིང་པོ་ལས། །ཐེག་གསུམ་འདོད་རྒུ་འཇོ་བའི་བསམ་འཕེལ་དབང་། །དད་གསུམ་རྒྱལ་མཚན་ཏོག་ཏུ་ལེགས་བཀོད་པས། །ཐུབ་བསྟན་རྣམ་པར་རྒྱལ་བའི་དགེ་མཚན་འབར། །ཟླ་བྲལ་ལྷག་བསམ་རིན་ཆེན་རྡུལ་བརྩེགས་སྤོར། །ཟབ་དོན་ཆོས་མཛོད་རྣམ་རྒྱལ་གནྡྷོ་ལར། །འཇིགས་མེད་ལྷ་དབང་མཉམ་མེད་དཔལ་འབྲུག་པའི། །ལེགས་གསུངས་གདམས་ཟབ་དུནྡྷུ་བྷིའི་སྒྲ་དབྱངས། །ཆོས་སྐུའི་རིང་བསྲེལ་ཟད་མེད་སྲིད་མཐའི་བར། །མི་ཟད་འཇོ་བའི་རྣམ་དཀར་ལེགས་བྱས་ཕུལ། །སྲིད་ཞིར་སྐལ་བཟང་དགའ་སྟོན་མཆོག་གྱུར་ནས། །ཀུན་ཀྱང་དབང་བཅུའི་དཔལ་སྤྱོད་རྒྱུར་གྱུར་ཅིག། །།ཅེས་མཆོག་གཟིགས་དམ་པ་ངག་དབང་མཐུ་སྟོབས་ཚུལ་ཁྲིམས་བསྟན་འཛིན་རྒྱ་མཚོའི་གསུང་བྱིན་རླབས་ཅན་ནོ།། བརྒྱུད་ལྡན་རིག་འཛིན་བླ་མའི་ཞལ་ལུང་བཞིན། །མཐུ་སྟོབས་ཚུལ་ཁྲིམས་བསྟན་འཛིན་རྒྱ་མཚོ་ཡིས། །གཅེས་ཀུན་བསྡུས་ཤིང་ཁྲིགས་སུ་རབ་བསྡེབས་པའི། །དོ༵ན་བརྒྱུད༵་འབྲུག༵་པའི༵་ཆོས༵་ཀྱི་མཛོ༵ད་ཆེན་པོ། །བས༵མ་འཕེ༵ལ་ནོར༵་བུའི༵་བ༵ང་མཛོ༵ད་ཅེས་བྱ་འདི། །ངག་དབང་ཚོགས་གཉིས་རྒྱ་མཚོས་ཐུགས་བསྐྱེད་ཀྱིས། །ངོ་མཚར་འཕྲུལ་གྱི་དཔར་ལས་རབ་བསྐྲུན་ཞིང་།། རྣམ་མང་ཆོས་ཀྱི་སྦྱིན་པའི་ལེགས་བྱས་ཀྱིས། །རིས་མེད་རྒྱལ་བའི་བསྟན་རྣམས་ཕྱོགས་བཅུ་ཡི། །ཡངས་པའི་འཇིག་རྟེན་ཁམས་སུ་འཕེལ་དང་ལྷན། །མཁའ་མཉམ་འགྲོ་བས་སྐུ་བཞིའི་གོ་འཕང་ཉིད། །མྱུར་ཐོབ་སྲས་བཅས་རྒྱལ་བས་དཔང་མཛོད་ཅིག། །།ཅེས་དོན་བརྒྱུད་འབྲུག་པའི་གདན་ས་ཆེན་པོ་པད་སྙིང་དགོན་བཤད་སྒྲུབ་ཆོས་འཁོར་གླིང་གི་གྲལ་མཐའ་པ་ཤཱཀྱའི་དགེ་སྦྱོང་ལྷ་དབང་རྡོ་རྗེ་རུ་འབོད་པའི་གྱི་ན་བ་དེས་སྨོན་པ་དགེའོ།། །།